Ollie vat breek van krieket ná Twitter-herrie | Netwerk24
11 Junie 2021 12:20
Die Engelse snelbouler Ollie Robinson gaan "ná 'n moeilike week" sy graafskap, Sussex, se wedstryde Vrydag en Saterdag misloop om meer tyd saam met sy gesin deur te bring.
Ollie Robinson het 'onvoorwaardelik' om verskoning gevra vir inskrywings wat hy in 2012 en 2013 op Twitter gemaak het. Foto: Getty Images
Die Engelse en Walliese Krieketraad (ECB) het Robinson (27) uit alle internasionale krieket geskors weens rassistiese en seksistiese aanmerkings wat hy jare gelede op Twitter gemaak het.
Sy skorsing geld totdat die ECB sy ondersoek afgehandel het oor die inskrywings wat hy in 2012 en 2013 op Twitter gemaak het.
Sussex skaar hom egter agter die speler en sê hy "sal nie bydra tot die straf" wat Robinson reeds moes deurmaak nie.
Daar is verdeeldheid oor sy skorsing. Boris Johnson, Brittanje se premier, en Oliver Dowden, die minister van kultuur, meen die ECB het "oorreageer".
Sussex sê Robinson is 'n "baie ander persoon" as die jong man wat destyds die twiets gedeel het en hy geniet die ondersteuning van al sy spanmaats sedert sy terugkeer van die Engelse span.
Volgens die graafskap was Robinson se twiets "onaanvaarbaar", maar hy sal terugverwelkom word sodra hy voel hy is gereed om met die seisoen voort te gaan. – Reuters